cyanic-selkie/wikianc huggingface dataset:
মাকাও জাতীয় ফুটবল দল
১৬,০০০ ধারণক্ষমতাবিশিষ্ট কাম্পো দেস্পোর্তিভো স্টেডিয়ামে পদ্মের দল নামে পরিচিত এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় মাকাওয়ের তাইপায় অবস্থিত। বর্তমানে এই দলের ম্যানেজারের দায়িত্ব পালন করছেন ইয়ং ছো লেং এবং অধিনায়কের দায়িত্ব পালন করছেন মাকাও স্পোর্টিং ক্লাবের আক্রমণভাগের খেলোয়াড় নিকি তোরাও।
মাকাও এপর্যন্ত একবারও ফিফা বিশ্বকাপে অংশগ্রহণ করতে পারেনি। অন্যদিকে, এএফসি এশিয়ান কাপেও মাকাও এপর্যন্ত একবারও অংশগ্রহণ করতে সক্ষম হয়নি। এছাড়াও, এএফসি সলিডারিটি কাপে মাকাও এপর্যন্ত মাত্র ১ বার অংশগ্রহণ করেছে, যেখানে তাদের সেরা সাফল্য হচ্ছে ২০১৬ এএফসি সলিডারিটি কাপের ফাইনালে পৌঁছানো, সেখানে তারা নেপালের কাছে ১–০ গোলের ব্যবধানে পরাজিত হয়েছে।
ছেয়াং ছেং ইয়ং, কং ছেং-হো, হো মান-ফাই, ছাং কিন সেং এবং লেয়ং কা-হানের মতো খেলোয়াড়গণ মাকাওয়ের জার্সি গায়ে মাঠ কাঁপিয়েছেন।
র‌্যাঙ্কিং
ফিফা বিশ্ব র‌্যাঙ্কিংয়ে, ১৯৯৭ সালের সেপ্টেম্বর মাসে প্রকাশিত র‌্যাঙ্কিংয়ে মাকাও তাদের ইতিহাসে সর্বোচ্চ অবস্থান (১৫৬তম) অর্জন করে এবং ২০১৪ সালের জুলাই মাসে প্রকাশিত র‌্যাঙ্কিংয়ে তারা ২০৪তম স্থান অধিকার করে, যা তাদের ইতিহাসে সর্বনিম্ন। অন্যদিকে, বিশ্ব ফুটবল এলো রেটিংয়ে মাকাওয়ের সর্বোচ্চ অবস্থান হচ্ছে ১৮২তম (যা তারা ২০০০ সালে অর্জন করেছিল) এবং সর্বনিম্ন অবস্থান হচ্ছে ২২৯। নিম্নে বর্তমানে ফিফা বিশ্ব র‌্যাঙ্কিং এবং বিশ্ব ফুটবল এলো রেটিংয়ে অবস্থান উল্লেখ করা হলো:
আর্মি হ্যামার
আরমান্ড ডগলাস "আর্মি" হ্যামার (Armand Douglas "Armie" Hammer; জন্ম: ২৮ আগস্ট ১৯৮৬) হলেন একজন মার্কিন অভিনেতা। তিনি দ্য সোশ্যাল নেটওয়ার্ক (২০১০) চলচ্চিত্রে উইঙ্কলভস যমজ, দ্য লোন রেঞ্জার (২০১৩) চলচ্চিত্রে নাম ভূমিকায়, দ্য ম্যান ফ্রম ইউ.এন.সি.এল.ই. (২০১৫) চলচ্চিত্রে ইলিয়া কুরিয়াকিন, মাইন (২০১৬) চলচ্চিত্রে মাইক, এবং কল মি বাই ইওর নেম (২০১৭) ছবিতে অলিভার চরিত্রে অভিনয় করে প্রসিদ্ধি অর্জন করেন। জীবনীমূলক নাট্য চলচ্চিত্র জে. এডগার (২০১১) ছবতিএ ক্লাইড টলসন চরিত্রে অভিনয় করে তিনি স্ক্রিন অ্যাক্টরস গিল্ড পুরস্কারে মনোনীত হন এবং কল মি বাই ইওর নেম ছবিতে তার কাজের জন্য তিনি সেরা পার্শ্ব অভিনেতা বিভাগে গোল্ডেন গ্লোব পুরস্কার, ক্রিটিকস চয়েস চলচ্চিত্র পুরস্কার, ইন্ডিপেন্ডেন্ট স্পিরিট পুরস্কারের মনোনয়ন লাভ করেন।
প্রারম্ভিক জীবন
হ্যামার ১৯৮৬ সালের ২৮শে আগস্ট ক্যালিফোর্নিয়া অঙ্গরাজ্যের সান্তা মনিকা শহরে জন্মগ্রহণ করেন। তার পিতা মাইকেল আরমান্ড হ্যামার কয়েকটি ব্যবসায় প্রতিষ্ঠানের মালিক, তন্মধ্যে রয়েছে নোয়েডলার পাবলিশিং ও আরমান্ড হ্যামার প্রডাকশন্স (একটি চলচ্চিত্র ও টেলিভিশন প্রযোজনা কোম্পানি)।  তার মাতা ড্রু অ্যান (প্রদত্ত নাম: মবলি) ছিলেন একজন ব্যাংক ঋণদানকারী কর্মকর্তা। হ্যামারের ছোট ভাই ভিক্টর হ্যামার।
খোয়াবনামা
খোয়াবনামা বাংলাদেশি কথাসাহিত্যিক আখতারুজ্জামান ইলিয়াসের দ্বিতীয় এবং সর্বশেষ উপন্যাস। ১৯৯৬ সালের ফেব্রুয়ারিতে এটি সর্বপ্রথম মাওলা ব্রাদার্স থেকে প্রকাশিত হয়। একই বছরের এপ্রিলে বইটি পশ্চিমবঙ্গের নয়া উদ্যোগ প্রকাশনী থেকে প্রকাশিত হয়। সে বছরই উপন্যাসটি সা’দত আলি আখন্দ সাহিত্য পুরস্কার এবং আনন্দ পুরস্কার লাভ করে।
প্রকাশনা
উপন্যাসটি ১৯৯৪ সালে দৈনিক জনকণ্ঠ পত্রিকার সাহিত্য পাতায় ধারাবাহিকভাবে কিছুকাল প্রকাশিত হয়। তবে সম্পূর্ণ উপন্যাসটি প্রকাশ হওয়ার আগেই রাজনৈতিক কারণ দেখিয়ে জনকণ্ঠ কর্তৃপক্ষ এর ছাপা বন্ধ করে দেয়।
কাহিনী ও প্রেক্ষাপট
এই উপন্যাসটি মূলত বঙ্গভঙ্গ (১৯৪৭)-এর কিয়ৎকাল পূর্ব এবং পরবর্তী সময়কাল নিয়ে রচিত। এর কাহিনী বিস্তৃতিলাভ করেছে বগুড়া জেলার একটি ক্ষুদ্রাকার ও প্রত্যন্ত জনপদে। অঞ্চলটির কেন্দ্রে রয়েছে একটি বিল, যার নাম কাৎলাহার; এবং কাৎলাহার ঘিরে গড়ে উঠেছে গিরিরডাঙা, নিজগিরির ডাঙা, গোলাবাড়ি হাট ইত্যাদি পল্লীসমূহ। এইসব জনপদে প্রাচীনকাল থেকে চলে আসা ফকির-সন্ন্যাসী বিদ্রোহ বিষয়ক বিভিন্ন শ্রুতি বা লোককথা, জোতদারি সমাজব্যবস্থা, তেভাগা আন্দোলন, দেশভাগ ও মুসলিম লীগের রাজনীতি, হিন্দু-মুসলিম সাম্প্রদায়িক সম্পর্ক ও সংকট প্রবৃত্তি এই উপন্যাসের মূল উপজীব্য। কাহিনীর প্রয়োজনে এবং বাস্তবতার নিরিখে এতে আরও যুক্ত হয় সাধারণ গ্রাম্য মানুষের অসহায়ত্ব, কাম, ক্ষোভ, ধর্মীয় ও জাতিগত বিদ্বেষ, এমনকি অজাচার।
সাহিত্য-সমালোচনা
ইলিয়াসের খোয়াবনামা উপন্যাসে মিথের সফল প্রয়োগ লক্ষ্য করা যায়। কথাসাহিত্যিক শওকত আলী তার "খোয়াবনামা-র মিথ: তৃণমূলে যাবার এক পথ" শীর্ষক প্রবন্ধে লেখেন যে, "‘পুরো খোয়াবনামা মনোযোগ দিয়ে পড়ার পর যে কোনও পাঠকের মনে হবে যে, এ রচনা আলাদা। মাটি মানুষ বিল ঝিল নদী জঙ্গল জন্ম মৃত্যু প্রেম লোভ ঘৃণা দ্বন্দ্ব ইত্যাদি মানবিক ও প্রাকৃতিক বিষয়, প্রসঙ্গ, আবহ, অতীত আর বর্তমানের সঙ্গে এমনভাবে মেশামেশি হয়ে রয়েছে যে এর পুরো ব্যাপারটা যতখানি-না বুদ্ধি দিয়ে বিশ্লেষণ করে বুঝবার, তাঁর চাইতে অনেক বেশি সরাসরি উপলব্ধি করার।’"
পুরস্কার
উপন্যাসটির জন্য ইলিয়াস ১৯৯৬ সালে সা’দত আলি আখন্দ সাহিত্য পুরস্কার লাভ করেন। এছাড়াও ১৯৯৬ সালে ইলিয়াস ক্যান্সারে আক্রান্ত থাকা অবস্থায় উপন্যাসটি আনন্দ পুরস্কারে ভূষিত হয়। শুরুতে ইলিয়াস কোনোক্রমেই পুরস্কারটি গ্রহণ করতে সম্মত হননি। প্রচণ্ড অর্থাভাবে তার চিকিৎসা বাধাগ্রস্ত হবার উপক্রম হলে শুভানুধ্যায়ী সাহিত্যিক ও বিশিষ্টজনের অনুরোধে, বিশেষত পুরস্কার কমিটির সদস্য আনিসুজ্জামানের আনুরোধে তিনি পুরস্কারটি গ্রহণ করেন।
মোহাম্মদ আমিন (রংপুরের রাজনীতিবিদ)
মোহাম্মদ আমিন বাংলাদেশের রংপুরের একজন রাজনীতিবিদ। ১৯৭৯ সালে দ্বিতীয় জাতীয় সংসদের রংপুর-২ আসন থেকে বাংলাদেশ আওয়ামী লীগের সংসদ সদস্য। তিনি পূর্ব পাকিস্তানের প্রতিনিধি হিসাবে পাকিস্তানের তৃতীয় জাতীয় পরিষদের সদস্য ছিলেন।
রুথ গর্ডন
রুথ গর্ডন জোন্স (Ruth Gordon Jones; ৩০ অক্টোবর ১৮৯৬ – ২৮ আগস্ট ১৯৮৫) ছিলেন একজন মার্কিন অভিনেত্রী, চিত্রনাট্যকার ও নাট্যকার। তিনি চলচ্চিত্র, মঞ্চ ও টেলিভিশন – এই তিন মাধ্যমেই অভিনয় করেছেন। গর্ডন ১৯ বছর বয়সে ব্রডওয়ে মঞ্চে তার অভিনয় জীবন শুরু করেন। নাকি কণ্ঠ ও বহুমাত্রিক ব্যক্তিত্বের জন্য পরিচিত রুথ সত্তর ও আশির দশকে তার চলচ্চিত্র ভূমিকার জন্য আন্তর্জাতিকভাবে খ্যাতি অর্জন করেন। তার উল্লেখযোগ্য কাজের মধ্যে রয়েছে রোজাম্যারিস বেবি (১৯৬৮), হ্যারল্ড অ্যান্ড মড (১৯৭১), ও ক্লিন্ট ইস্টউড পরিচালিত এভরি হুইচ ওয়ে বাট লুজ (১৯৭৮) ও অ্যানি হুইচ ওয়ে ইউ ক্যান (১৯৮০)।
প্রারম্ভিক জীবন
রুথ গর্ডন জোন্স ১৮৯৬ সালের ২৮শে আগস্ট ম্যাসাচুসেটসের কুয়েন্সি শহরের ৩১ ম্যারিয়ন স্ট্রিটে জন্মগ্রহণ করেন। তিনি তার পিতা ক্লিনটন জোন্স ও মাতা অ্যানি ট্যাপলির (প্রদত্ত নাম: জিগলার) একমাত্র সন্তান। এপিসকোপালিয়ান ধর্মাবলম্বী হিসেবে তার অভিসিঞ্চন হয়।
কুয়েন্সি হাই স্কুল থেকে পাস করার পূর্বে তিনি তার প্রিয় একাধিক অভিনেত্রীর কাছে সাক্ষর সংবলিত ছবি চেয়ে চিঠি পাঠান। হ্যাজেল ডনের কাছ থেকে একটি চিঠির উত্তর তাকে অভিনয় করতে অনুপ্রাণিত করে, তাকে তিনি দ্য পিংক লেডি মঞ্চনাটকে অভিনয় করতে দেখেছিলেন। যদিও তার পিতা অভিনয়ে তার সফলতার ব্যাপারে সন্দেহ পোষণ করেছিলেন, তিনি ১৯১৪ সালে তাকে নিউ ইয়র্কে নিয়ে যান এবং সেখানে তাকে আমেরিকান একাডেমি অব ড্রামাটিক আর্টসে ভর্তি করান।
কর্মজীবন
গর্ডন ১৯৩০-এর দশকের শুরুতে স্বল্প সময়ের জন্য মেট্রো-গোল্ডউইন-মেয়ারের সাথে চুক্তিবদ্ধ হন, কিন্তু ১৯৪১ সালে টু-ফেসড ওম্যান চলচ্চিত্রে গ্রেটা গার্বোর সাথে পার্শ্ব চরিত্রে অভিনয়ের পূর্ব পর্যন্ত এই কোম্পানির অধীনে কোন কাজ করেননি। হলিউডের অন্যান্য স্টুডিওতে তার ভাগ্য সুপ্রসন্ন ছিল, এবং তিনি ১৯৪০-এর দশকের শুরুতে কয়েকটি চলচ্চিত্রে পার্শ্ব চরিত্রে অভিনয় করেন, তন্মধ্যে রয়েছে অ্যাব লিংকন ইন ইলিনয় ছবিতে ম্যারি টড লিংকন চরিত্রে, ডক্তর এরলিচ্‌স ম্যাজিক বুলেট ছবিতে মিসেস এরলিচ এবং অ্যাকশন ইন দ্য নর্থ আটলান্টিক ছবি। ১৯৪০-এর দশকে গর্ডনের ব্রডওয়ে মঞ্চে কাজগুলোর মধ্যে রয়েছে পল ভিনসেন্ট ক্যারলের দ্য স্ট্রিংস, মাই লর্ড, আর ফলস মঞ্চনাটকে আইরিস, ক্যাথরিন কর্নেল ও গুথরি ম্যাক্লিন্টিকের নির্দেশনায় আন্তন চেখভের থ্রি সিস্টার্স মঞ্চনাটকে নাতাশা, এবং তার নিজের নাটক, ওভার টুয়েন্টি-ওয়ান ও দ্য লিডিং লেডি-এর প্রধান চরিত্র। গর্ডন ১৯৪২ সালে গারসন ক্যানিনের সাথে বিবাহ বন্ধনে আবদ্ধ হন। এটি তার দ্বিতীয় বিবাহ। গর্ডন ও ক্যানিন একত্রে ক্যাথরিন হেপবার্ন ও স্পেন্সার ট্রেসি অভিনীত অ্যাডাম্‌স রিব (১৯৪৯) ও প্যাট অ্যান্ড মাইক (১৯৫২) চলচ্চিত্রে চিত্রনাট্য রচনা করেন। দুটি চলচ্চিত্রই পরিচালনা করেছেন জর্জ কিউকর। গর্ডন ও ক্যানিন দম্পতি হেপবার্ন ও ট্রেসির ঘনিষ্ঠ বন্ধু ছিলেন, এবং তারা এই চলচ্চিত্রগুলোতে তাদের বাস্তব জীবনের ব্যক্তিত্ব তুলে ধরেন। গর্ডন ও ক্যানিন এই দুটি চলচ্চিত্রের চিত্রনাট্যের জন্য একাডেমি পুরস্কারের মনোনয়ন লাভ করেন।
ওয়ালিস এবং ফুতুনা জাতীয় ফুটবল দল
ওয়ালিস এবং ফুতুনা জাতীয় ফুটবল দল (Wallis and Futuna national football team) হচ্ছে আন্তর্জাতিক ফুটবলে ওয়ালিস এবং ফুতুনার প্রতিনিধিত্বকারী পুরুষদের জাতীয় দল, যার সকল কার্যক্রম ওয়ালিস এবং ফুতুনার ফুটবলের সর্বোচ্চ নিয়ন্ত্রক সংস্থা ওয়ালিস এবং ফুতুনা ফুটবল ফেডারেশন দ্বারা নিয়ন্ত্রিত হয়। এই দলটি এখন পর্যন্ত ফুটবলের সর্বোচ্চ সংস্থা ফিফার এবং তাদের আঞ্চলিক সংস্থা ওশেনিয়া ফুটবল কনফেডারেশনের সদস্যপদ লাভ করেনি। ১৯৬৬ সালের ১১ই ডিসেম্বর তারিখে, ওয়ালিস এবং ফুতুনা প্রথমবারের মতো আন্তর্জাতিক খেলায় অংশগ্রহণ করেছে; নতুন ক্যালিডোনিয়ায় অনুষ্ঠিত উক্ত ম্যাচে ওয়ালিস এবং ফুতুনা তাহিতির কাছে ৫–০ গোলের ব্যবধানে পরাজিত হয়েছে।
১,৫০০ ধারণক্ষমতাবিশিষ্ট মাতা-উতু স্টেডিয়ামে এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় ওয়ালিস এবং ফুতুনায় অবস্থিত।
ফিফা এবং ওশেনিয়া ফুটবল কনফেডারেশনের সদস্যপদ না থাকার ফলে ওয়ালিস এবং ফুতুনা এপর্যন্ত একবারও ফিফা বিশ্বকাপ এবং ওএফসি নেশন্স কাপে অংশগ্রহণ করতে পারেনি।
র‌্যাঙ্কিং
ফিফার সদস্যপদ না থাকার ফলে ফিফা বিশ্ব র‌্যাঙ্কিংয়ে ওয়ালিস এবং ফুতুনার কোন স্থান নেই। অন্যদিকে, বিশ্ব ফুটবল এলো রেটিংয়ে ওয়ালিস এবং ফুতুনার সর্বোচ্চ অবস্থান হচ্ছে ১৬৩তম (যা তারা ১৯৬৬ সালে অর্জন করেছিল) এবং সর্বনিম্ন অবস্থান হচ্ছে ২১৯। নিম্নে বর্তমানে ফিফা বিশ্ব র‌্যাঙ্কিং এবং বিশ্ব ফুটবল এলো রেটিংয়ে অবস্থান উল্লেখ করা হলো:
জারি গান
জারি গান বাংলাদেশের এক প্রকারের ঐতিহ্যবাহী সঙ্গীতরীতি। ফার্সি জারি শব্দের অর্থ শোক। মুহাররম মাসে কারবালার বিয়োগান্তক কাহিনীর স্মরণে মূলত এই গানের উদ্ভব। ১৭শ শতক থেকে বাংলায় এই গানের ধারা শুরু হয়।
ইসলামের ইতিহাস ভিত্তিক ঐতিহ্যবাহী নাট্যধারার সর্বাধিক জনপ্রিয় পরিবেশনারীতি হচ্ছে জারিগান। কারবালার যুদ্ধে শহীদ ইমাম হাসান-ইমাম হোসেন ও অন্যান্য চরিত্রের অন্তর্গত বেদনা নিয়ে এক ধরনের আহাজারিমূলক সুরে সাধারণত নৃত্য সহযোগে জারিগান পরিবেশিত হয়ে থাকে। এক সময় সারা বাংলাদেশে বিভিন্ন আঙ্গিকে জারিগানের প্রচলন ছিল। বর্তমানে এ ধরনের নাট্য পরিবেশনার প্রচলন পূর্বের ধারাবাহিকতার চেয়ে কিছুটা কমে গেলেও তা একেবারে বিলুপ্ত হয়ে যায়নি। ‘জারিগান’ কথাটির ব্যাখ্যা : জারি শব্দটির অর্থ বিলাপ বা ক্রন্দন। এ শব্দটির উৎস-মূল ফার্সি ভাষা। তবে, বাঙলায় এসে শব্দটি অর্থ ব্যাপকতা লাভ করেছে। বাংলাদেশে মহররমের বিশেষ দিনে কারবালার শোকাবহ ঘটনা অবলম্বনে নৃত্যগীত সহকারে যে কাহিনী পরিবেশিত হয় তা সাধারণভাবে জারিগান বলে পরিচিত। এছাড়া, যে কোনো ধর্মীয়, অতিলৌকিক বা সামাজিক বিষয় নিয়ে রচিত গানকেও কখনো কখনো জারিগান নামে ডাকা হয়। কোথাও কোথাও আবার কবিগানকেও জারিগান বলা হয়। সে যা-ই হোক, কারবালা শোকাবহ ঘটনা জারিগানের প্রধান উপজীব্য।
উদ্ভব ও বিকাশ
বাংলায় জারিগান পরিবেশনার উদ্ভবসূত্র আবিষ্কার করা যায় আনুমানিক পঞ্চদশ শতকের বৈঠকী-রীতির ‘জঙ্গনামা’ পরিবেশনায়। গবেষকদের ধারণা ‘জঙ্গনামা’ বৈঠকী-রীতির পরিবেশনা থেকে বিবর্তনের পথ ধরে অবশেষে ‘জারিগান’ (শোকসঙ্গীত) নামে বাংলাদেশের স্থানীয় জনসমাজে প্রভূত খ্যাতিলাভ করে।
অনুষ্ঠানের সময়
জারিগানের অনুষ্ঠানের প্রধান সময় হচ্ছে মহররম মাস। এই মাসে সারা বাংলাদেশে বিভিন্ন অঞ্চলে জারিগানের আসর অনুষ্ঠিত হয়ে থাকে। সাধারণত মহররমের ৫ তারিখে থেকে ২২ তারিখ পর্যন্ত বৃহত্তর ময়মনসিংহ জেলার নেত্রকোণা ও কিশোরগঞ্জ অঞ্চলে প্রায় নিয়মিতভাবে জারিগানের আসর হয়। জারিগান পরিবেশনার জন্য দিন-রাতের কোনো বিধি নিষেধ নেই। তাই রাত ও দিন উভয় সময়েই জারিগানের আসর চলতে পারে। মহররম ছাড়াও বিভিন্ন ধরনের মেলা, উৎসব ও সাংস্কৃতিক অনুষ্ঠানেও আজ কাল জারিগানের অনুষ্ঠান করা হয়।
জারিগানের কুশীলব
জারিগানের দলে আগে যে সকল কুশীলব অভিনয় করতেন এবং বর্তমানে যাঁরা অভিনয় করেন তাঁদের একটা করে নাম আছে। এর শিল্পী-কুশীলবদের মধ্যে প্রধানত নৃত্যকারদেরকে কোথাও খেলোয়াড়, আবার কোথাও জারিয়াল আর জারিগানের প্রধান গায়ককে প্রায় সব অঞ্চলে বয়াতী বলা হয়। এছাড়া, জারিগানের নাচের দলের পরিচালককে বলা হয় রেফারি। জারিগানের আসরে বৈচিত্র্য আনতে যখন নাচের গতি পরিবর্তনের প্রয়োজন হয় তখন এই রেফারিই বাঁশি ফুঁকে নাচের গতি পরিবর্তনে অগ্রণী ভূমিকা পালন করে থাকেন।
পরিবেশনারীতি
সাধারণত ভূমি সমতলে বৃত্তাকার মঞ্চে সাদা ধুতি বা পাজামার সাথে সাদা গেঞ্জি পরে একজন গায়েন, সহযোগী গায়েন ও একদল নৃত্যকার-দোহার নৃত্যগীতের মাধ্যমে জারিগান পরিবেশন করেন। এই ধরনের নৃত্যগীতে অধিকাংশ সময় মূলগায়েন ও তার সহযোগী গায়েনের অবস্থান থাকে বৃত্তাকারে নৃত্যরত কুশীলবদের বৃত্তের বাইরে। তবে, সহযোগী গায়েনকে কখনো কখনো বৃত্তের কেন্দ্রে অবস্থান করতে দেখা যায়। জারিগান পরিবেশনকালে দোহার-নৃত্যকারগণ হাতে লাল রুমাল বা গামছা ব্যবহার করেন। শুধুমাত্র হাততালি, অঙ্গভঙ্গি ও রুমাল সঞ্চালনের মাধ্যমে জারিগান পরিবেশিত হয়। এর পরিবেশনাতে প্রায় সকল সময় অসাধারণ নৃত্যকৌশল প্রযুক্ত হয়ে থাকে। আসলে জারিতে গানের প্রতি চরণের সঙ্গে নৃত্যের তাল প্রত্য করা যায়। কিশোর ও যুবক নৃত্যকারগণ কখনো পরস্পর সংবদ্ধ, কোমরে হাত দিয়ে বৃত্ত, রেখা ও সর্পিল গতিভঙ্গ সৃজন করেন। এ শ্রেণীর জারিগান শূন্যে লম্ফদানের কৌশলদীপ্ত পৌরুষের পরিচয়বাহী। গবেষকগণ, জারিগানের এ নৃত্যের সঙ্গে মণিপুরী লম্ফনৃত্য বা চৈনিক ব্যালের তুলনা করেছেন। জারিগানে সকল নৃত্যকারী সচরাচর পায়ে নূপুর পরে থাকেন।
এ পর্যায়ে কারবালার মর্মান্তিক যুদ্ধের কাহিনী নিয়ে পরিবেশিত বাংলাদেশের বৃহত্তর ময়মনসিংহ জেলার কিশোরগঞ্জ অঞ্চলের স্বল্পমারিয়া গ্রামের আব্দুর রশীদ বয়াতী ও দলের জারিগানের একটি পালা ‘জয়নাল আবদীনের পত্র’-এর উদ্ধৃতিসহ তার পরিবেশনারীতি সম্পর্কে আলোচনা করা যায়।
হেমন্ত মুখোপাধ্যায়
হেমন্ত মুখোপাধ্যায় (১৬ জুন ১৯২০ - ২৬ সেপ্টেম্বর ১৯৮৯) একজন কিংবদন্তি বাঙালি কণ্ঠসঙ্গীত শিল্পী সুরকার, সঙ্গীত পরিচালক এবং প্রযোজক ছিলেন। তিনি হিন্দি সঙ্গীত জগতে হেমন্ত কুমার নামে প্রসিদ্ধ ছিলেন। তিনি বাংলা, হিন্দি এবং অন্যান্য ভারতীয় ভাষায় গান গেয়েছেন। তিনি রবীন্দ্র সংগীতের সর্বশ্রেষ্ঠ শিল্পী ছিলেন। তিনি শ্রেষ্ঠ পুরুষ নেপথ্য গায়ক বিভাগে দু-বার জাতীয় পুরস্কার পেয়েছিলেন। এছাড়াও ফিল্মফেয়ার সহ অসংখ্য দেশি ও বিদেশি পুরস্কার পেয়েছিলেন। তিনি উপমহাদেশের সবথেকে শ্রেষ্ঠ সঙ্গীতশিল্পীদের একজন ছিলেন। শুধুমাত্র রবীন্দ্রসঙ্গীতই নয়, বিভিন্ন ঘরানার গানে তিনি শ্রেষ্ঠ ছিলেন। নানামুখী গানে আর কোন শিল্পী হেমন্ত মুখোপাধ্যায়ের সমকক্ষ হতে পারেনি। হেমন্ত মুখোপাধ্যায়কে বলা হয় সঙ্গীতের ঈশ্বর।
প্রারম্ভিক জীবন
শিল্পী হেমন্ত মুখোপাধ্যায়ের জন্ম তাঁর মাতামহের বাড়ি পবিত্র বারাণসী শহরে। তাঁর মাতামহ ছিলেন একজন শীর্ষস্থানীয় চিকিৎসক। তাঁর পৈতৃক নিবাস ছিল দক্ষিণ চব্বিশ পরগনা জেলার জয়নগরে। তাঁরপরিবার কলকাতা শহরে আসে দ্বিতীয় শতকের প্রথমার্ধে‌। হেমন্ত সেখানে বড়ো হতে থকেন এবং প্রথমে নাসিরুদ্দিন স্কুল এবং পরবর্তীতে ভবানীপুরের মিত্র ইনস্টিটিউশনে পড়াশোনা করেছিলেন। সেখানেই তাঁরসঙ্গে পরিচয় হয় সুভাষ মুখোপাধ্যায়ের, যিনি পরবর্তীকলে বাংলার স্বনামধন্য কবি হয়েছিলেন। ওই সময়কালে বিশিষ্ট লেখক সন্তোষকুমার ঘোষ মহাশয়ের সঙ্গে তাঁরসখ্যতা গড়ে ওঠে। ওই সময়ে হেমন্ত ছোটো গল্প লিখতেন, সন্তোষ কুমার কবিতা লিখতেন এবং সুভাষ মুখোপাধ্যায় গান গাইতেন। ইন্টারমিডিয়েট পাস করে হেমন্ত যাদবপুর বিশ্ববিদ্যালয়ে ইঞ্জিনিয়ারিং পড়তে যান। কিন্তু তিনি সঙ্গীতের জন্য আপন শিক্ষা ত্যাগ করেন। তাঁর সাহিত্যিক হওয়ার ইচ্ছে ছিল। কিছুদিন তিনি দেশ পত্রিকার জন্যে লেখেন। ১৯৩৭ খ্রিস্টাব্দ থেকে তিনি সম্পূর্ণভাবে সঙ্গীত জগতে প্রবেশ করেন।
প্রারম্ভিক সংগীত কর্মজীবন
১৯৩৫ খ্রিস্টাব্দে হেমন্ত তাঁর বন্ধু সুভাষ মুখোপাধ্যায়ের প্রভাবে আকাশবাণীতে তাঁর গান রেকর্ডিং করেন। গানের প্রথম লাইন ছিল 'আমার গানেতে এলে নবরূপী চিরন্তনী'। হেমন্ত তাঁর প্রারম্ভিক সঙ্গীত কর্মজীবনে পরামর্শদাতা হিসেবে পেয়েছিলেন বাংলা সঙ্গীতজ্ঞ শৈলেশ দত্তগুপ্তকে। প্রথম জীবনে হেমন্ত বাংলার প্রখ্যাত গায়ক পঙ্কজ মল্লিককে অনুসরণ করতেন। এজন্যে তাঁর ডাকনাম ছিল 'ছোটো পঙ্কজ'। ১৯৮০ খ্রিস্টাব্দে এক দূরদর্শন সাক্ষাৎকারে হেমন্ত উল্লেখ করেছিলেন যে, তিনি উস্তাদ ফৈয়াজ খানের শিষ্য ফণীভূষণ ব্যানার্জির কাছে ধ্রুপদী সঙ্গীতেরও তালিম নিয়েছিলেন, কিন্তু উস্তাদের অসময়ের মৃত্যুতে তাঁর শিক্ষা অসমাপ্ত রয়ে যায়। ১৯৩৭ খ্রিস্টাব্দে কলাম্বিয়ার লেবেলে হেমন্ত তাঁর প্রথম গ্রামোফোন রেকর্ড প্রকাশ করেন। চলচ্চিত্রের বাইরে রেকর্ডের ওই গানগুলো ছিল 'জানিতে যদি গো তুমি' এবং 'বলো গো বলো মোরে', যেগুলোর কথা নরেশ ভট্টাচার্যের এবং সঙ্গীত শৈলেশ দত্তগুপ্তের। তাঁর পর থেকে ১৯৮৪ খ্রিস্টাব্দ পর্যন্ত প্রতি বছর গ্রামোফোন কোম্পানি অফ ইন্ডিয়ার (জিসিআই) জন্যে ধারাবাহিকভাবে চলচ্চিত্রের বাইরে হেমন্তের রেকর্ড প্রকাশিত হোত। তাঁর প্রথম হিন্দি গানগুলো 'কিতনা দুখ ভুলায়া তুমনে' এবং 'ও প্রীত নিভানেওয়ালি' ১৯৪০ খ্রিস্টাব্দে জিসিআইয়ের কলাম্বিয়া লেবেলেই প্রকাশিত হয়েছিল। ওই গানগুলোর সঙ্গীতকার ছিলেন কমল দাশগুপ্ত; কথা লিখেছিলেন ফৈয়াজ হাসমি।
১৯৪১ খ্রিস্টাব্দে মুক্তিপ্রাপ্ত বাংলা চলচ্চিত্র নিমাই সন্যাস চলচ্চিত্রে হেমন্ত প্রথম গান গেয়েছিলেন। সঙ্গীত দিয়েছিলেন হরিপ্রসন্ন দাস। ১৯৪৪ খ্রিস্টাব্দে চলচ্চিত্রের বাইরে বাংলা গানে হেমন্ত নিজে প্রথম সুর দিয়েছিলেন 'কথা কোয়োনাকো শুধু শোনো' এবং 'আমার বিরহ আকাশে প্রিয়া' এই দুটি গানে। এগুলোর কথা লিখেছিলেন অমিয় বাগচি। ১৯৪৪ খ্রিস্টাব্দে পণ্ডিত অমরনাথের সঙ্গীত পরিচালনায় তিনি ইরাদা (১৯৪৪ চলচ্চিত্র) চলচ্চিত্রে প্রথম হিন্দি গানগুলো গেয়েছিলেন। হেমন্তকে শীর্ষস্থানীয় রবীন্দ্র সংগীত শিল্পী হিসেবে ধরা হয়। ১৯৪৪ খ্রিস্টাব্দে প্রিয় বান্ধবী বাংলা চলচ্চিত্রে তাঁর প্রথম রবীন্দ্র সঙ্গীত রেকর্ড করা হয়েছিল। গানটা ছিল 'পথের শেষ কোথায়'। ১৯৪৪ খ্রিস্টাব্দেই তিনি কলাম্বিয়া লেবেলের অধীনে চলচ্চিত্রের বাইরে প্রথম রবীন্দ্র সঙ্গীত রেকর্ড করেন। গানগুলো ছিল 'আমার আর হবে না দেরি' এবং 'কেন পান্থ এ চঞ্চলতা'। তাঁর আগে তিনি অল ইন্ডিয়া রেডিয়ো/আকাশবাণীতে আমার মল্লিকাবনে রেকর্ড করেছিলেন, কিন্তু দুর্ভাগ্যবশত রেকর্ডটা বিস্মৃতিতে চলে গিয়েছে।
১৯৪৭ খ্রিস্টাব্দে সংগীত পরিচালক হিসেবে তাঁর প্রথম বাংলা চলচ্চিত্র ছিল অভিযাত্রী। যদিও ওই সময় অনেক গান রেকর্ড করে হেমন্ত প্রচুর প্রশংসা পেয়েছেন, ১৯৪৭ খ্রিস্টাব্দ পর্যন্ত তিনি বড়ো বাণিজ্যিক সাফল্য পেয়েছিলেন। বাংলায় তাঁর সমসাময়িক পুরুষ সঙ্গীত শিল্পীরা ছিলেন জগন্ময় মিত্র, রবীন মজুমদর, সত্য চৌধুরী, ধনঞ্জয় ভট্টাচার্য্য, সুধীরলাল চক্রবর্তী, বেচু দত্ত এবং তালাৎ মাহমুদ।
পরিবার
হেমন্ত মুখোপাধ্যায়রা তিন ভাই এবং এক বোন, নীলিমা। বড়ো ভাই শক্তিদাস মুখোপাধ্যায় চাকরি করতেন,সেজো ভাই তারাজ্যোতি ছোটো গল্প লিখতেন। ছোটো ভাই অমল মুখোপাধ্যায় কিছু বাংলা চলচ্চিত্রে সঙ্গীত পরিচালনা করেছিলেন এবং গানও গেয়েছিলেন, তাঁর গান 'এই পৃথিবীতেই সারাটা জীবন'; নামকরা চলচ্চিত্রগুলো ছিল হসপিটাল এবং অবাক পৃথিবী। তিনি ১৯৬০ খ্রিস্টাব্দের দশকে কিছু গান রেকর্ড করেছিলেন এবং জীবনের অনেকটা পথ একলাই, হেমন্তের এই গানে খুবই স্মরণীয় সুরও দিয়েছিলেন।
১৯৪৫ খ্রিস্টাব্দে হেমন্ত বাংলা সঙ্গীত শিল্পী বেলা মুখোপাধ্যায়ের (মৃত্যু ২৫ জুন ২০০৯), সঙ্গে বিবাহ বন্ধনে আবদ্ধ হন। ১৯৪৩ খ্রিস্টাব্দে কাশীনাথ বাংলা চলচ্চিত্রে সঙ্গীত পরিচালক পঙ্কজ মল্লিক বেলাকে দিয়ে কিছু জনপ্রিয় গান গাইয়েছিলেন কিন্তু বিবাহের পর বেলা আর সঙ্গীত জগতে প্রবেশ করেননি। তাঁদের দুই সন্তান — পুত্র জয়ন্ত এবং কন্যা রাণু। সীমিত সাফল্য নিয়ে রাণু মুখোপাধ্যায় ১৯৬০ খ্রিস্টাব্দের দশকের শেষে এবং ১৯৭০ খ্রিস্টাব্দের দশকের শুরুর দিকে গান গাইতেন। জয়ন্ত ১৯৭০ খ্রিস্টাব্দের দশকের জনপ্রিয় ভারতীয় অভিনেত্রী মৌসুমী চট্টোপাধ্যায়ের সঙ্গে বিবাহ বন্ধনে আবদ্ধ হন।
সাফল্য এবং মুম্বই যাত্রা
১৯৪০ খ্রিস্টাব্দের দশকে হেমন্ত ভারতীয় গণনাট্য সংঘ (আইপিটিএ) সংস্থার সক্রিয় সদস্য হয়েছিলেন এবং আর এক আইপিটিএ সদস্য - সঙ্গীত রচয়িতা এবং সঙ্গীতজ্ঞ সলিল চৌধুরির সঙ্গে অনুষঙ্গ শুরু করেছিলেন। আইপিটিএ সংস্থার অন্যতম চালিকাশক্তি ছিল ১৯৪৩ খ্রিস্টাব্দে বাংলার দুর্ভিক্ষ এবং এর প্রতিরোধে ব্রিটিশ শাসক ও সম্পদশালী ভারতীয়দের নিষ্ক্রিয়তা।
হেমন্ত ১৯৪৭ খ্রিস্টাব্দে সলিল চৌধুরির কথায় ও সুরে চলচ্চিত্রের বাইরে একটা গান গাঁয়ের বধূ রেকর্ড করেন। দু-পিঠের ৭৮ আরপিএম ছ-মিনিটের ওই ডিস্ক রেকর্ডে বাংলার ভিন্ন গতির এক আবেগমথিত প্রচলিত কাঠামোকে নিবদ্ধ করেছিল। এই গান এক উন্নত এবং মমতাময়ী গ্রাম্য নারীর জীবন ও পরিবারকে সরল শান্ত মনোরম করে ফুটিয়ে তুলেছিল এবং বর্ণিত হয়েছিল কীভাবে দুর্ভিক্ষের দৈত্য ও আসন্ন দারিদ্র্যের দ্বারা বিধ্বস্ত হয়েছিল। এই গান হেমন্ত এবং সলিলকে পূর্ব ভারতে এক অভাবনীয় জনপ্রিয়তা এনে দিয়েছিল, এককথায়, হেমন্তকে তাঁর সমসাময়িক পুরুষ গায়কদের থেকে এগিয়ে রেখেছিল। পরবর্তী কয়েক বছরে হেমন্ত এবং সলিল জুটি সমাজকে অনেক গান উপহার দিয়েছিল। প্রায় এই সমস্ত গানেই জনপ্রিয়তার প্রমাণ ছিল।
কর্মজীবনে সাফল্য
১৯৫০ খ্রিস্টাব্দের দশকের মাঝামাঝি হেমন্ত একজন গায়ক ও সুরকার হিসেবে তাঁর অবস্থান মজবুত করেছিলেন। তিনি নিজে গাইতে এবং সুর করতে মূলত পছন্দ করতেন সহজ-সরল মেলডিপ্রধান গান, কেননা বাঙালীর সাঙ্গীতিক অন্তরটি সুরকার ও গায়ক হিসাবে খুব ভালো অনুভব করতেন। বাংলায় তিনি রবীন্দ্র সংগীতের একজন শীর্ষস্থানীয় শিল্পী ছিলেন এবং সম্ভবত পুরুষ গায়কদের মধ্যে খুবই অগ্রগণ্য বিবেচ্য ছিলেন। ১৯৮০ খ্রিস্টাব্দের মার্চে কলকাতায় দেবব্রত বিশ্বাসের (১৯১১-১৯৮০) সম্মানে হেমন্ত এক অনুষ্ঠান আয়োজন করেছিলেন; ওই অনুষ্ঠানে কিংবদন্তি রবীন্দ্র সঙ্গীত শিল্পী দেবব্রত বিশ্বাস নিঃসংকোচে বলেছিলেন যে, হেমন্ত হচ্ছে রবীন্দ্র সঙ্গীতকে জনপ্রিয় করে তোলার 'দ্বিতীয় নায়ক', প্রথম জন হলেন কিংবদন্তি পঙ্কজ কুমার মল্লিক। রবীন্দ্রসঙ্গীত আর রবীন্দ্রনাথ সম্পর্কে হেমন্তকুমার তাঁর আত্মকথা "আনন্দধারা" এক জায়গায় লিখেছেন- মুম্বইতে নেপথ্য গায়নের পাশাপাশি হেমন্ত সুর সৃষ্টিকারীর একটা ঘরানা গড়ে তুলেছিলেন। তিনি নাগিন (১৯৫৪) নাম এক হিন্দি চলচ্চিত্রের জন্যে সুর সৃষ্টি করেছিলেন, যেটা ওই চলচ্চিত্রে সঙ্গীতের জন্যেই বড়ো সাফল্য এসেছিল। নাগিনের গানগুলো ধারাবাহিকভাবে দু-বছর তালিকা-শীর্ষে অবস্থান করেছিল এবং ১৯৫৫ খ্রিস্টাব্দে হেমন্তর মর্যাদাপূর্ণ ফিল্মফেয়ার শ্রেষ্ঠ সংগীত নির্দেশনা পুরস্কার লাভে সর্বোচ্চ সীমায় পৌঁছে দিয়েছিল। ঠিক ওই বছরই তিনি বাংলা চলচ্চিত্র শাপমোচনের জন্যে সঙ্গীত প্রস্তুত করেন, যেখানে অভিনেতা উত্তম কুমারের জন্যে নেপথ্য কণ্ঠে চারখানা গানও গেয়েছিলেন। এটা নেপথ্য গায়ক-নায়ক হিসেবে হেমন্ত-উত্তম জুটির এক লম্বা মেলবন্ধনের শুরুয়াত ছিল। তারা দুজনে পরবর্তী দশক জুড়ে বাংলা চলচ্চিত্র জগতে ভীষণ জনপ্রিয় গায়ক-নায়ক জুটি ছিলেন।
১৯৫০ খ্রিস্টাব্দের দশকের শেষ দিকে হেমন্ত অসংখ্য বাংলা এবং হিন্দি চলচ্চিত্রের জন্যে গান গেয়েছিলেন এবং সুর দিয়েছিলেন, অসংখ্য রবীন্দ্র সঙ্গীত এবং চলচ্চিত্রের বাইরের গান রেকর্ড করেছিলেন। যার মধ্যে প্রায় সবই, বিশেষ করে বাংলা গান অত্যধিক জনপ্রিয় হয়েছিল। ওই সময়কালকে তাঁর কর্মজীবনে সাফল্যের শীর্ষবিন্দু হিসেবে ভাবা হয় এবং যেটা মোটামুটি এক দশক স্থায়ী ছিল। তিনি নচিকেতা ঘোষ, রবিন চ্যাটার্জী, সলিল চৌধুরী প্রমুখ বাংলার বিশিষ্ট সঙ্গীত নির্দেশকের সুরে গান গেয়েছেন। বেশ কিছু নামকরা চলচ্চিত্রে হেমন্ত সুর সৃষ্টি করেছেন; তাঁর মধ্যে আছে: বাংলায় হারানো সুর, মরুতীর্থ হিংলাজ, নীল আকাশের নীচে, লুকোচুরি, স্বরলিপি, দীপ জ্বেলে যাই, শেষ পর্যন্ত, কুহক, দুই ভাই, সপ্তপদী এবং হিন্দিতে জাগৃতি, এক হি রাস্তা।
চলচ্চিত্র প্রযোজনা
হেমন্ত ১৯৫০ খ্রিস্টাব্দের দশকের অন্তিম পর্বে তাঁর নিজের ব্যানারে হেমন্ত-বেলা প্রোডাকশন্স নামে চলচ্চিত্র প্রযোজনা শুরু করেছিলেন। ওই ব্যানারে প্রথম বাংলা চলচ্চিত্র ছিল স্বনামধন্য মৃণাল সেন পরিচালিত নীল আকাশের নীচে (১৯৫৯)। কাহিনি নেওয়া হয়েছিল ভারতের স্বাধীনতা আন্দোলনের পটভূমিকায় কলকাতার রাস্তার এক চিনা ফেরিওয়ালার পরিশ্রমের যন্ত্রণা থেকে। এই চলচ্চিত্র ভারত সরকার কর্তৃক দেশের সর্বোচ্চ চলচ্চিত্র সম্মান রাষ্ট্রপতির স্বর্ণ পদক লাভ করেছিল। পরের দশকে হেমন্তের প্রযোজনা কোম্পানি নাম পরিবর্তন করে গীতাঞ্জলি প্রোডাকশন্স হয় এবং একের পর এক হিন্দি চলচ্চিত্রের প্রযোজনা করতে থাকে; যেমন, বিশ সাল বদ, কোহরা, বিবি অওর মকান, ফরার, রাহগির এবং খামোশি - উপর্যুক্ত সব চলচ্চিত্রেই সুর সৃষ্টি করেছেন হেমন্ত। শুধুমাত্র বিশ সাল বাদ এবং খামোশি এগুলোর মধ্যে অধিক বাণিজ্যিক সাফল্য পেয়েছিল।
এর পর বাংলায় ফেরা। ১৯৬৩ খ্রিস্টাব্দে হেমন্ত পলাতক চলচ্চিত্রের জন্যে সুর সৃষ্টি করেন, যেখানে তিনি পরীক্ষামূলকভাবে বাংলা লোক সংগীত এবং লঘু সঙ্গীতের সংমিশ্রণ ঘটিয়েছিলেন। এটা একটা বড়ো সাফল্যের প্রমাণ দিয়েছিল এবং হেমন্তের সঙ্গীত গ্রন্থনার ধরন ভবিষ্যতের চলচ্চিত্রগুলোতে উল্লেখযোগ্যভাবে পরিবর্তিত হয়েছিল, যেমন, বাঘিনি এবং বালিকা বধূ। বাংলা ছবিদ্বয় মণিহার এবং অদ্বিতীয়া সাংগীতিক এবং বাণিজ্যিক দিক থেকে বড়ো সাফল্য পেয়েছিল, তাঁর সঙ্গীত গ্রন্থনায় লঘু ধ্রুপদী ছোঁয়া ছিল। ১৯৬১ খ্রিস্টাব্দে রবীন্দ্রনাথ ঠাকুরের জন্ম শতবার্ষিকী উদযাপনে গ্রামোফোন কোম্পানি অফ ইন্ডিয়া হেমন্তকে দিয়ে এক বড়ো অংশের স্মারক প্রস্তুত করেছিল। এটাও এক বড়ো সাফল্যের মুখ দেখেছিল। হেমন্ত ওয়েস্ট ইন্ডিজ ভ্রমণ সমেত অনেক কনসার্টের জন্যে বহুবার বিদেশে গিয়েছিলেন। সর্বসাকুল্যে ১৯৬০ খ্রিস্টাব্দের দশকে তিনি বাংলার প্রধান পুরুষ গায়ক হিসেবে নিজের জায়গা ধরে রেখেছিলেন এবং হিন্দি চলচ্চিত্রের সঙ্গীতকার ও গায়ক হিসেবে পরিগণিত হয়েছিলেন।
১৯৬০ খ্রিস্টাব্দের দশকে তিনি রবীন্দ্রনাথ ঠাকুরের গীতিনাট্যগুলোর উদীয়মান এবং প্রধান পুরুষ কণ্ঠ ছিলেন; যেমন, বাল্মিকী প্রতিভা, শ্যামা, শাপমোচন, চিত্রাঙ্গদা এবং চণ্ডালিকা। ওই গীতিনাট্যগুলোতে প্রধান নারী কণ্ঠ হিসেবে থাকতেন কণিকা বন্দ্যোপাধ্যায় (১৯২৪-২০০০) এবং সুচিত্রা মিত্র (১৯২৪-২০১০), তিনি রবীন্দ্র সংগীত শিল্পীত্রয়ীর অংশ ছিলেন, যাঁরা জনপ্রিয় এবং শ্রদ্ধাষ্পদ ছিলেন। এঁদের বলা হত 'হেমন্ত-কণিকা-সুচিত্রা' এবং সঙ্গে ছিলেন দেবব্রত বিশ্বাস, এই শিল্পী চতুষ্টয় ধারাবাহিকভাবে রবীন্দ্র গ্রন্থনার বহুশ্রুত প্রদর্শক ছিলেন। অশোকতরু বন্দ্যোপাধ্যায়, চিন্ময় চট্টোপাধ্যায়, সাগর সেন, সুমিত্রা সেন এবং ঋতু গুহ ছিলেন সেই সময়কার রবীন্দ্র সঙ্গীতের অন্যান্য প্রধান শিল্পী।
পরবর্তী কর্মজীবন
১৯৭০ খ্রিস্টাব্দের দশকে হিন্দি চলচ্চিত্রে হেমন্তর নামমাত্র অবদান ছিল। তিনি তাঁর নিজের প্রডাকশন্সে নিজের মতো সঙ্গীত রচনা করতেন, কিন্তু তাঁর মধ্যে কোনো চলচ্চিত্র কিংবা তাঁর সঙ্গীত সফলতা পায়নি। যাইহোক, বাংলায় তিনি রবীন্দ্র সঙ্গীত, চলচ্চিত্র এবং চলচ্চিত্রের বাইরের গানের বিশিষ্ট শিল্পী ছিলেন। তাঁর সঙ্গীত দশক জুড়ে ধারাবাহিকভাবে জনপ্রিয় ছিল। তাঁর মধ্যে কয়েকটা হলো: যদি জানতে চাও তুমি... (১৯৭২), একগোছা রজনীগন্ধা..., আমায় প্রশ্ন করে নীল ধ্রুবতারা... (সলীল চৌধুরির সুরে), সেদিন তোমায় দেখেছিলাম ... (১৯৭৪), খিড়কি থেকে সিংহ দুয়ার... (স্ত্রী, ১৯৭১), কে জানে ক-ঘণ্টা... (সোনার খাঁচা, ১৯৭৪), যেওনা দাঁড়াও বন্ধু... (ফুলেশ্বরী, ১৯৭৫) এবং চলচ্চিত্রের অবস্থা অনুযায়ী সুন্দরভাবে প্রযুক্ত জনপ্রিয় রবীন্দ্র সংগীতগুলো। একটা খুব জনপ্রিয় এবং উচ্চাঙ্গের উদাহরণ হলো দাদার কীর্তি (১৯৮০) চলচ্চিত্রে চরণ ধরিতে দিয়োগো আমারে...। ১৯৭১ খ্রিস্টাব্দে হেমন্ত তাঁর নিজের প্রযোজিত অনিন্দিতা চলচ্চিত্রে চলচ্চিত্র পরিচালক হিসেবে আত্মপ্রকাশ করেন। এটা বক্স অফিসে খুব ভালো ফল দিতে পারেনি। যাইহোক, এর মূল উপজীব্য ছিল দিনের শেষে ঘুমের দেশে... তাঁর এই শ্রেষ্ঠ ও জনপ্রিয় রবীন্দ্র সংগীত। ওই একই বছরে প্রখ্যাত চলচ্চিত্র পরিচালক কনরাড রুকসের ডাকে হেমন্ত হলিউডে গিয়েছিলেন।
১৯৮০ খ্রিস্টাব্দে হৃদাঘাত হয়েছিল, যার ফলে তাঁর কণ্ঠস্বর ক্ষেপণের, বিশেষত তাঁর শ্বাস নিয়ন্ত্রণের মারাত্মক ক্ষতি হয়েছিল। তিনি আটের দশকের গোড়ার দিকে ধারাবাহিকভাবে গান রেকর্ড করছিলেন, কিন্তু তাঁর পুরুষালি কণ্ঠে একটু স্বরের তফাত পড়ে। ১৯৮৪ খ্রিস্টাব্দে হেমন্ত তাঁর সংগীত জীবনের ৫০ বর্ষপূর্তিতে বিভিন্ন প্রতিষ্ঠান থেকে সংবর্ধনা পেয়েছিলেন, এর মধ্যে খুব উল্লেখযোগ্য হলো গ্রামোফোন কোম্পানি অফ ইন্ডিয়া। ওই বছরই হেমন্ত গ্রামোফোন কোম্পানি অফ ইন্ডিয়া থেকে তাঁর শেষ অ্যালবাম প্রকাশ করেন - এটা ছিল চারটে চলচ্চিত্রের বাইরের গান সমৃদ্ধ একটা ৪৫ আরপিএম সমন্বিত সম্প্রসারিত রেকর্ড। পরবর্তী বছরগুলোতে হেমন্ত ছোটোখাটো কোম্পানিগুলো থেকে কিছু চলচ্চিত্রের বাইরের গান রেকর্ড করেছিলেন যারা উঠতি ক্যাসেট-ভিত্তিক সংগীত তৈরি শিল্পের সঙ্গে এঁটে উঠছিল। সেগুলোর মধ্যে অল্প কয়েকটা বাণিজ্যিকভাবে সফল হয়েছিল। তিনি তখন মুষ্টিমেয় কিছু চলচ্চিত্র, একট বাংলা এবং একটা হিন্দি দূরদর্শন ধারাবাহিকের জন্যে সংগীত পরিচালনা করেছিলেন। যাইহোক, এই সময়ের মধ্যে তিনি এক প্রতিষ্ঠান, প্রিয় এবং শ্রদ্ধেয় ব্যক্তিত্বে পরিণত হয়েছিলেন, যিনি ছিলেন নম্র এবং বন্ধুত্বপূর্ণ ভদ্রলোক। তাঁর মানবধর্মী কার্যকলাপের মধ্যে অঙ্গীভূত ছিল পশ্চিমবঙ্গের দক্ষিণ চব্বিশ পরগনা জেলায় তাঁর নিজের গাঁ বহড়ুতে তাঁর প্রয়াত পিতার স্মরণে একটা হোমিয়োপ্যাথিক হাসপাতাল চালানো। তাঁর সময়কালে তিনি আকাশবাণী, দূরদর্শন (টিভি) এবং চলন্ত অনুষ্ঠান/কনসার্টে নিয়মিত বৈশিষ্ট্যে অবিরত ছিলেন।
১৯৯০ খ্রিস্টাব্দের দশকের প্রথমদিকে রেকর্ড করা বাচিক শিল্পী গৌরী ঘোষের সঙ্গে এক দূরদর্শন সাক্ষাৎকারে হেমন্তের স্ত্রী বেলা মুখোপাধ্যায় পুনরুল্লেখ করেন যে, তিনি জানতেননা জীবৎকালে হেমন্ত কত সংখ্যক ব্যক্তি এবং পরিবারকে আর্থিক ও অন্যান্যভাবে সাহায্য করেছেন; শুধুমাত্র তাঁর চলে যাওয়ার পরেই সেসব ক্রমশ প্রকাশ পেয়েছিল।
১৯৮৭ খ্রিস্টাব্দে হেমন্ত ভারত সরকার কর্তৃক পদ্মভূষণ পুরস্কারের জন্যে মনোনীত হয়েছিলেন যেটা তিনি বিনীতভাবে প্রত্যাখ্যান করেছিলেন, ইতিমধ্যে ১৯৭০ খ্রিস্টাব্দে তিনি একইভাবে পদ্মশ্রী পুরস্কার নিতে অস্বীকার করেছিলেন। ওই বছরই কলকাতার নেতাজি ইন্ডোর স্টেডিয়ামে হেমন্তের সংগীত জীবনের ৫০ বর্ষপূর্তিতে তাঁকে এক রাজকীয় গণসংবর্ধনা দেওয়া হয়েছিল; তাঁরভক্ত এবং গুণগ্রাহীদের তরফ থেকে আর এক কিংবদন্তি সংগীত শিল্পী লতা মঙ্গেশকর তাঁকে স্মারক দিয়ে সংবর্ধনা জানান। তাঁর বয়সের ছাপ পড়া গলাতেও তিনি ১৯৮৮ খ্রিস্টাব্দে লালন ফকির চলচ্চিত্রে গান গেয়ে শ্রেষ্ঠ পুরুষ গায়কের সম্মান পেয়েছিলেন।
১৯৮৯ খ্রিস্টাব্দে মাইকেল মধুসূদন পুরস্কার গ্রহণের জন্যে তথা একটা কনসার্টে সংগীত পরিবেশনের তাগিদে হেমন্ত বাংলাদেশের ঢাকা শহরে ভ্রমণ করেছিলেন। ওই সফরের অব্যবহিত পর ফিরেই ২৬ সেপ্টেম্বর তিনি আর একটা হৃদাঘাত পেয়েছিলেন এবং দক্ষিণ কলকাতার এক নার্সিং হোমে রাত ১১:১৫টায় শেষ নিশ্বাস ত্যাগ করেন।
উত্তরাধিকার
হেমন্ত মুখোপাধ্যায় প্রায় দেড়শোটি বাংলা ছবিতে সুর দিয়েছেন, গান গেয়েছেন। তাঁর প্রয়াণের প্রায় দুই দশক পরেও গ্রামোফোন কোম্পানি অফ ইন্ডিয়া প্রত্যেক বছর অন্তত একটা হেমন্ত মুখোপাধ্যায়ের অ্যালবাম প্রকাশ করে থাকে, বাণিজ্যিক সম্ভাব্যতা থাকায় তাঁর পুরোনো গানের পুনর্প্রস্তুতকরণ করে। যে গান তিনি রেকর্ড করেছেন, যে সুর তিনি সৃষ্টি করেছেন, এবং অসংখ্য গায়ক বাংলা এবং ভারতে তাঁর গায়কী ধরন অবিরত নকল/অনুকরণ করার ফলে তাঁর উত্তরাধিকার এখনো জীবন্ত!
জনপ্রিয় গান
হেমন্ত মুখোপাধ্যায়ের গাওয়া অসংখ্য গানের মধ্যে জনপ্রিয় কিছু গান:
সুরকার হিসেবে বাংলা চলচ্চিত্রের তালিকা
সর্বমোট চলচ্চিত্রের সংখ্যা: ১৩৮
মোহাম্মদ আলী সরকার
মোহাম্মদ আলী সরকার বাংলাদেশের রংপুর জেলার রাজনীতিবিদ ও রংপুর-২ আসনের সাবেক সংসদ সদস্য।
জন্ম ও প্রাথমিক জীবন
মোহাম্মদ আলী সরকার রংপুর জেলায় জন্মগ্রহণ করেন।
রাজনৈতিক ও কর্মজীবন
২০০১ সালে অনুষ্ঠিত জাতীয় সংসদ নির্বাচনে জাতীয় পার্টির নেতৃত্বাধীন ইসলামী জাতীয় ঐক্যফ্রন্টের হয়ে রংপুর-১ আসন থেকে লাঙ্গল মার্কায় সংসদ সদস্য নির্বাচিত হন। ২০০৮ সালে মনোনয়ন না পেয়ে স্বতন্ত্র হিসেবে ভোট করেছিলেন; পরে বিএনপিতে যোগ দেন। বিরোধীদলগুলি ২০১৪ সালের সাধারণ নির্বাচন বর্জন করায় তিনি নির্বাচন করেন নাই। ২০১৮ সালে বাংলাদেশ জাতীয়তাবাদী দলের হয়ে জাতীয় ঐক্য ফ্রন্ট থেকে ধানের শীষ প্রতীকে নির্বাচন করে তিনি বাংলাদেশ আওয়ামী লীগের প্রার্থী আহসানুল হক চৌধুরীর কাছে পরাজিত হন।
লাম্বাদা সূচিকর্ম
ডান|থাম্ব| ঐতিহ্যবাহী বানজারা পোশাক কাঁচালি (ব্লাউজ) এবং ফেটিয়া (স্কার্ট) লাম্বাদা সূচিকর্ম (লাম্বাদি সূচিকর্ম, লাম্বানি, সণ্ডুর লাম্বানি সূচিকর্ম, বানজারা সূচিকর্ম, লেপো) হলো জামাকাপড় সুশোভিত করার একটি শিল্প। সণ্ডুরের লাম্বাদা বা লাম্বানি উপজাতি, কর্ণাটক রাজ্যের বেল্লারী ও বিজয়পুরের এবং অন্ধ্র প্রদেশের হায়দ্রাবাদের যাযাবর সম্প্রদায়ের উপজাতিরা এই শিল্পকর্মটির চর্চা করে থাকে। লাম্বাডা সূচিকর্মে জোড়া কাজ, অ্যাপ্লিক, পুঁতির কাজ এবং সূচিকর্ম একসাথে থাকে।
প্রযুক্তি
লাম্বাদা সূচিকর্মে আয়নার কাজ এবং অন্যান্য অ্যাপ্লিকের প্রয়োগের পাশাপাশি বিভিন্ন রকমের সেলাই ব্যবহার করা হয়। উপজাতি মহিলারা তাদের রঙিন পোশাক যেমন ফেটিয়া (স্কার্ট) এবং কাঁচালী বা (ব্লাউজ) সাজানোর জন্য মুদ্রা, শামুক ইত্যাদির খোল, বোতাম, কড়ি এবং আয়নার ছোট ছোট টুকরা ব্যবহার করে। নিদর্শনগুলি মূলত জ্যামিতিক জালিকার নকশার মতো।
স্বীকৃতি
লাম্বাদা সূচিকর্মে সজ্জিত পোশাকগুলি বিদেশীদের মধ্যে বহুল প্রশংসিত। সণ্ডুর লাম্বানি সূচিকর্ম এখন দেশে ভৌগোলিক নির্দেশক (জিআই) ট্যাগ সহ পণ্য হিসাবে স্বীকৃতি পেয়েছে। উপজাতিরা স্বীকৃতি থেকে উপকৃত হতে পারে।
ব্যবহার
লাম্বানি পোশাক ছাড়াও এই শিল্পটি বিভিন্ন পণ্য যেমন কুশনের ঢাকা, বিছানার চাদর, দেয়ালে ঝোলানো গৃহসজ্জার সামগ্রী, পোশাক এবং ব্যাগ, মাথায় বাঁধার ফিতা, কোমরের বেল্ট ইত্যাদির মতো জিনিসপত্রেও ব্যবহৃত হয়।
ফিফথ অ্যাভিনিউ
ফিফ্‌থ অ্যাভিনিউ (Fifth Avenue) মার্কিন যুক্তরাষ্ট্রের বৃহত্তম শহর নিউ ইয়র্কের ম্যানহাটন বারো বা প্রশাসনিক বিভাগে অবস্থিত একটি গুরুত্বপূর্ণ রাজপথ। এটি গ্রিনিচ ভিলেজ এলাকার ওয়াশিংটন স্কয়ার পার্ক নামক উদ্যান থেকে শুরু হয়ে মিডটাউন ম্যানহাটন নামক ম্যানহাটনের কেন্দ্রীয় এলাকাকে চিরে ও পরে সেন্ট্রাল পার্কের পূর্ব পাশ ঘেঁষে উত্তর দিকে বিস্তৃত হয়ে হার্লেম এলাকার ওয়েস্ট ১৪৩ স্ট্রিট পর্যন্ত বিস্তৃত। ফিফথ অ্যাভিনিউকে বিশ্বের সবচেয়ে ব্যয়বহুল ও অভিজাত সড়কগুলির একটি হিসেবে গণ্য করা হয়
নিউ ইয়র্ক শহরের রাস্তার নামকরণের পেছনেও ফিফথ অ্যাভিনিউ ভূমিকা রাখে। এই রাজপথের পশ্চিমে অবস্থিত সমস্থ পূর্ব-পশ্চিমে বিস্তৃত সড়কগুলির নামে ওয়েস্ট এবং রাজপথের পূর্বে এরকম রাস্তাগুলির নামে ইস্ট কথাটি যোগ করা হয়। যেমন ইস্ট ফিফটি-নাইনথ স্ট্রিট এর পূর্ব পাশে এবং ওয়েস্ট ফিফটি-নাইনথ স্ট্রিট এর পশ্চিম পাশে অবস্থিত।
নিউ ইয়র্ক শহরের অনেক ঐতিহাসিক ভবন এই রাজপথের উপরে অবস্থিত। এদের মধ্যে এম্পায়ার স্টেট বিল্ডিং, ফ্ল্যাটআয়রন বিল্ডিং, নিউ ইয়র্ক পাবলিক লাইব্রেরি, রকাফেলার সেন্টার এবং সেন্ট প্যাট্রিক্‌স ক্যাথিড্রাল উল্লেখযোগ্য।
৮২ থেকে ১০৫ নং স্ট্রিট পর্যন্ত ফিফথ অ্যাভিনিউয়ের উপরে এক মাইলের কিছু বেশি দৈর্ঘ্য ধরে নয়টি জাদুঘর অবস্থিত, যা সারা বিশ্বের মধ্যে শিল্পকলা প্রদর্শনীর অন্যতম নিবিড় নিদর্শন। এই অংশটিকে জাদুঘর মাইল নামেও ডাকা হয়। এই জাদুঘরগুলি হল:
ফিফথ অ্যাভিনিয়য়ের ৪৯নং স্ট্রিট ও ৬০নং স্ট্রিটের মধ্যবর্তী অংশটিতে বিলাসদ্রব্য, পোশাকশৈলী, ও ক্রীড়াদ্রব্যের বহু অভিজাত মার্কার প্রধান বিপণীগুলি অবস্থিত। এই অংশটি বহু বছর ধরে বিশ্বের সবচেয়ে বিলাসবহুল বিপণীসড়ক হিসেবে বিবেচিত হয়ে আসছে। বিশ্বখ্যাত মার্কাগুলির মধ্যে রয়েছে লুই ভুইতোঁ, টিফানি অ্যান্ড কো, গুচি, প্রাদা, আর্মানি, টমি হিলফিগার, কার্তিয়ে, ওমেগা, শানেল, হ্যারি উইন্সটন, সালভাতোরে ফেরাগামো, নাইক, এস্কাদা, সোয়ারভস্কি, বুলগারি, এমিলিও পুচি, এরমেনজিলদো যেগনা, অ্যাবারক্রম্বি অ্যান্ড ফিচ, ডি বিয়ার্স, এমানুয়েল উনগারো, গ্যাপ, লিন্ট চকলেট, অঁরি বঁদেল, এনবিএ, অক্সফোর্ড ক্লোদস, মাইক্রোসফট, অ্যাপল, সেফোরা, জারা, এইচ অ্যান্ড এম, ইত্যাদি।
বুদিথির পিতলের শিল্পকর্ম
বুদিথির পিতলের শিল্পকর্ম হলো সংকর ধাতু যেমন পিতলের তৈরি পণ্য, যা ভারতের এর অন্ধ্রপ্রদেশ শ্রীকাকুলাম জেলার বুদিথি নামক গ্রামে তৈরি করা হয়ে থাকে। এগুলো ভৌগোলিক নিদর্শনের জিনিসপত্র (নিবন্ধকরণ এবং সুরক্ষা) আইন, ১৯৯৯ অনুসারে অন্ধ্র প্রদেশের একটি ভৌগোলিক নিদর্শন হস্তশিল্প হিসাবে নিবন্ধিত হয়েছিল। এটি অন্ধ্রপ্রদেশের ভৌগোলিক নিদর্শনের অন্যতম হস্তশিল্প হিসাবে নিবন্ধিত হয়েছিল।
পশ্চাদপট
মধ্য শ্রীকাকুলামের বুদিথি নামে একটি ছোট্ট গ্রামে সঙ্কর ধাতু থেকে সুন্দর আকারের হস্তশিল্প তৈরি হয়। এখানে আকর্ষণীয় ঐতিহ্যবাহী বস্তু থেকে শুরু করে মার্জিত আধুনিক দ্রব্যও প্রস্তুত হয়। প্রচলিত রান্নার পাত্র থেকে শুরু করে সমসাময়িক প্রয়োজন অনুসারে দ্রব্য - যেমন ফুলের পাত্র বা গাছ রাখার পাত্রও তৈরি হয়। সাধারণত পিতল দিয়ে তৈরি বস্তুগুলির নকশা জ্যামিতিক হয়ে থাকে, যার মধ্যে সরল রেখাঙ্কন এবং বক্ররেখার সহজ এবং আকর্ষণীয় উপস্থাপনা থাকে। পুষ্পশোভিত নকশাও থাকতে পারে।
পিতল সামগ্রী
কারিগররা সাধারণত পিতল সামগ্রী যেমন মন্দিরের ঘণ্টা, রান্নার পাত্র, ফুলের পাত্র, বাতি ইত্যাদি তৈরিতে কাজ করেন, যেগুলোর বিভিন্ন জ্যামিতিক নকশা রয়েছে।
রিয়াজ আফ্রিদি
রিয়াজ আফ্রিদি (ریاض آفریدی; জন্ম: ২১ জানুয়ারি, ১৯৮৫) খাইবার পাখতুনখোয়ার পেশাওয়ার এলাকায় জন্মগ্রহণকারী কোচ ও সাবেক পাকিস্তানি আন্তর্জাতিক ক্রিকেটার। পাকিস্তান ক্রিকেট দলের অন্যতম সদস্য ছিলেন তিনি। ২০০০-এর দশকের মাঝামাঝি সময়কালে অত্যন্ত সংক্ষিপ্ত সময়ের জন্যে পাকিস্তানের পক্ষে আন্তর্জাতিক ক্রিকেটে অংশগ্রহণ করেছেন।
প্রথম-শ্রেণীর ক্রিকেট
২০০১-০২ মৌসুম থেকে ২০১৩ সাল পর্যন্ত রিয়াজ আফ্রিদি’র প্রথম-শ্রেণীর খেলোয়াড়ী জীবন চলমান ছিল। দীর্ঘদেহী ও শশব্যস্ত ফাস্ট-মিডিয়াম বোলার রিয়াজ আফ্রিদি ২০০৪ সালের আইসিসি অনূর্ধ্ব-১৯ ক্রিকেট বিশ্বকাপে খেলেন। ঐ প্রতিযোগিতায় পাকিস্তান দল ব্যর্থ হলেও বেশ সুখ্যাতি কুড়ান তিনি। ১৩-এর কম গড়ে ১৯ উইকেট দখল করে দলের শীর্ষ উইকেট শিকারীতে পরিণত হন। এরফলে, বড়দের দলে দ্রুত অংশগ্রহণের সুযোগ হয় তার। ঐ মৌসুমে ৮০টি প্রথম-শ্রেণীর উইকেট পান।
ডিসেম্বর, ২০১৭ সালে তার কনিষ্ঠ ভ্রাতা শাহীন আফ্রিদি ২০১৮ সালের আইসিসি অনূর্ধ্ব-১৯ ক্রিকেট বিশ্বকাপ খেলার জন্যে পাকিস্তান দলে অন্তর্ভুক্ত হন। পাকিস্তানি ফুটবলার ইয়াসির আফ্রিদি’র চাচাতো ভাই তিনি।
আন্তর্জাতিক ক্রিকেট
সমগ্র খেলোয়াড়ী জীবনে একটিমাত্র টেস্টে অংশগ্রহণ করেছেন রিয়াজ আফ্রিদি। ২৮ অক্টোবর, ২০০৪ তারিখে করাচীতে সফরকারী শ্রীলঙ্কা দলের বিপক্ষে টেস্ট ক্রিকেটে অভিষেক ঘটে তার। এটিই তার একমাত্র টেস্টে অংশগ্রহণ ছিল। এরপর আর তাকে কোন টেস্টে অংশগ্রহণ করতে দেখা যায়নি। এছাড়াও, তাকে কোন ওডিআইয়ে অংশগ্রহণ করার সুযোগ দেয়া হয়নি।
২০০৪ সালের শেষদিকে শ্রীলঙ্কার বিপক্ষে রানা নাভেদ-উল-হাসানের সাথে তারও একযোগে টেস্ট অভিষেক পর্ব সম্পন্ন হয়। দূর্ভাগ্যবশতঃ এটিই তার একমাত্র আন্তর্জাতিক খেলায় অংশগ্রহণ ছিল। খেলায় দুই উইকেট পেলেও তার বোলিং ভঙ্গীমা নিয়ে সন্দেহের সৃষ্টি হয়। এরপর থেকে কেবলমাত্র ঘরোয়া ক্রিকেটেই তিনি অংশ নিতে থাকেন। তবে, আঘাতের কারণেও তাকে এ স্তরের ক্রিকেটে প্রতিবন্ধকতার পরিবেশ সৃষ্টি করে।
অবসর
আন্তর্জাতিক খেলায় অংশগ্রহণের সম্ভাবনা তেমন না থাকায় আটজন পাকিস্তানি খেলোয়াড়ের অন্যতম হিসেবে ফেব্রুয়ারি, ২০০৭ সালে অনুমোদনবিহীন ইন্ডিয়ান ক্রিকেট লীগে খেলার জন্যে চুক্তিবদ্ধ হন। পাকিস্তান ক্রিকেট বোর্ড (পিসিবি) থেকে খেলোয়াড়দের উপর আন্তর্জাতিক খেলাসহ ঘরোয়া ক্রিকেটে অংশগ্রহণের উপর নিষেধাজ্ঞা প্রদান করে।
নারকেল মালায় পিতলের শিল্পকর্ম
নারকেল মালায় পিতলের শিল্পকর্ম হলো ভারতের কেরালার কারিগরদের নারকেলের খোলা ব্যবহার করে এক বিশেষ শিল্পকর্ম। নারকেল মালা সুন্দরভাবে খোদাই করে এবং পিতল দ্বারা সূচিকর্ম করে কাপ, ফুলদানি, নস্যদানি, বাদামের বাটি, পাউডার বাক্স এবং চামচ তৈরি করার নৈপুণ্য এটি। এই শিল্পে কারিগরদের দুর্দান্ত দক্ষতা প্রয়োজন কারণ খোলাটি অত্যন্ত শক্ত হয়।
উৎপাদন কেন্দ্র
কেরালায় প্রধান উৎপাদন কেন্দ্রগুলি তিরুবনন্তপুরম এবং কালিকট জেলায় অবস্থিত। যদিও গোয়া, তামিলনাড়ু, পণ্ডিচেরী, আন্দামান এবং নিকোবর দ্বীপপুঞ্জ এবং পশ্চিমবঙ্গে নারকেল খোলার নৈপুণ্যের প্রচলন রয়েছে, তবে পিতলের সূচিকর্ম কেবল কেরালায় দেখা যায়।
কম্বোডিয়া, থাইল্যান্ড, ফিলিপাইন, মালদ্বীপ এবং শ্রীলঙ্কার মতো বিশ্বের অনেক দেশেই নারকেল খোলার শিল্পকলায় নৈপুণ্য প্রয়োগ করার প্রচলন রয়েছে।
ভৌগোলিক নির্দেশকপ্রাপ্তি
হস্তশিল্প বিকাশ কমিশনার, ভারত সরকারের বস্ত্র মন্ত্রকের দায়েরকৃত একটি আবেদন অনুসারে, নারকেল মালা দিয়ে তৈরি জিনিসপত্রের "কেরালায় নারকেল মালায় পিতলের শিল্পকর্ম" কে ভৌগোলিক নির্দেশক (নিবন্ধকরণ এবং সুরক্ষা) আইন, ১৯৯৯ এর ১৩(১) অনুচ্ছেদের ২০ শ্রেণিতে নিবন্ধীকরণ করা হয়েছে, যা ৩০ নভেম্বর ২০১৫ থেকে কার্যকর হয়েছে।
শেখ কামাল স্টেডিয়াম
শেখ কামাল স্টেডিয়াম, নীলফামারী ১৯৮৪ সালে নির্মিত বাংলাদেশের একটি জেলা পর্যায়ের স্টেডিয়াম। স্টেডিয়ামটি নীলফামারী পৌরসভা র নীলফামারী সরকারি কলেজ রোডের পাশে অবস্থিত। এই স্টেডিয়ামে বাংলাদেশের জাতীয় দিবস সমূহে কুচকাওয়াচ, জেলার বিভিন্ন ক্রীড়া, বিশেষ করে ফুটবল ও ক্রিকেট অনুষ্ঠিত হয়। বাংলাদেশের অন্যান্য সকল ক্রীড়া ভেন্যুর মতই এই স্টেডিয়ামটি জাতীয় ক্রীড়া পরিষদের অধিভুক্ত ও জেলা ক্রীড়া সংস্থার তত্বাবধায়নে রয়েছে। ১২ নভেম্বর, ২০১৭ তারিখে জাতীয় ক্রীড়া পরিষদ কর্তক এই স্টেডিয়ামের নাম পরিবর্তন করে ' নীলফামারী জেলা স্টেডিয়াম ' হতে 'শেখ কামাল স্টেডিয়াম ' করা হয়  ।
কাঠামো ও বৈশিষ্ট
স্টেডিয়ামের গ্যালারি কংক্রিট নির্মিত, প্যাভিলিয়ন রয়েছে। এশিয়ান ফুটবল কনফেডারেশন(এএফসি)-এর অনুদানে বাংলাদেশ ফুটবল ফেডারেশন(বাফুফে) স্টেডিয়ামের উত্তরাংশে একটি (৪০ মিটার লম্বা ও ২০ মিটার চওড়া) কৃত্রিম ঘাসের মাঠ(মিনি আর্টিফিসিয়াল টার্ফ) স্থাপন করেছে। বাংলাদেশে স্থাপন করা তৃতীয় এই আর্টিফিসিয়াল টার্ফ। অপর দুইটি টার্ফ রয়েছে মতিঝিলের আরামবাগে এবং বীর শ্রেষ্ঠ শহীদ সিপাহী মোস্তফা কামাল স্টেডিয়ামের মাঠে । প্যাভিলিয়নের তিন তালায় ৪৮ জন ক্রীড়াবিদের আবাসন ব্যবস্থা রয়েছে । সাংবাদিকদের জন্য একটি প্রেসবক্স রয়েছে ।
আন্তর্জাতিক আয়োজন
এই ভেন্যুতে হওয়া আন্তর্জাতিক ম্যাচের তালিকা নিম্নরূপঃ
বাংলাদেশ প্রিমিয়ার লীগ(ফুটবল) ভেন্যু
২৩ জানুয়ারি, ২০১৯ হতে ২০২০ পর্যন্ত এখানে নিয়মিত বাংলাদেশ প্রিমিয়ার লীগ খেলা অনুষ্ঠিত হয়েছে । এই ভেন্যুটি বাংলাদেশ প্রিমিয়ার ফুটবল লিগের জনপ্রিয় ভেন্যু এবং দল বসুন্ধরা কিংস এর স্বাগতিক মাঠ ছিল । স্টেডিয়ামটি বাংলাদেশ প্রিমিয়ার লীগ ফুটবল প্রতিযোগীতার চতুর্দশ ভেন্যু ।
সংস্কার
অক্টোবর, ২০১৪ সালে স্টেডিয়ামটি চৌদ্দ কোটি উনআশি হাজার টাকা ব্যয়ে সংস্কার শুরু হয়, ডিসেম্বর, ২০১৭ তে সমাপ্ত হয় । এই সংস্কার কার্যে ৭৫০ ফিট গ্যালারী বর্ধিত করণ, নতুন ভিআইপি স্ট্যান্ড তৈরী, মাঠ সমতল করণ ও নতুন ঘাস রোপন করা হয় এবং স্টেডিয়ামের ধারণ ক্ষমতা ২০,০০০-এ উন্নীত করা হয়।
দর্শক ধারণ ক্ষমতা
স্টেডিয়ামটি সংস্কারের সময় এগারো ধাপ বিশিষ্ট গ্যালারি তৈরী হয়, ফলে দর্শক ধারণ ক্ষমতা ২০,০০০ এ উন্নীত করা হয় তবে ২৯ আগস্ট ২০১৮ তারিখে অনুষ্ঠিত বাংলাদেশ-শ্রীলঙ্কা ম্যাচে ২১,৩৫৯টি টিকেট বিক্রি হয় , যা এখন পর্যন্ত এই স্টেডিয়ামের সর্বোচ্চ ধারণ ক্ষমতার রেকর্ড হিসেবে বিবেচিত।
রাগ (সংগীত)
alt=|থাম্ব|[[কৌশিকী চক্রবর্তীর সংগিত পরিবেশন]] প্রাচীন সঙ্গীত শাস্ত্রে স্বর ও বর্ণ দ্বারা ভূষিত ধ্বনিবিশেষকে রাগ বলা হয়। এটি মানবচিত্তে এক ধরনের রঞ্জক ধ্বনির আবহ সৃষ্টি করে। ধাতুগত অর্থ করতে হলে, যে স্বর লহরী মনকে রঞ্জিত করে তাকে রাগ বলা হয়। রাগসঙ্গীত, সংগীতের মূলধারার অংশ।
সংজ্ঞা
“রঞ্জয়দি ইতি রাগ”—যে স্বর রচনা মানুষের চিত্তরঞ্জন করে তাকে বলা হয় রাগ। ‘সংগীত দর্পণ’-কার রাগের নির্ণয় করতে গিয়ে বলেছেন: যোঽয়ং ধ্বনিবিশেষস্তু স্বরবর্ণবিভূষিতঃ। রঞ্জকো জনচিত্তানাং স রাগঃ কথিতো বধৈঃ॥ ৬২ অর্থাৎ ধ্বনির সেই বিশিষ্ট রচনা স্বরবর্ণবিভূষিত হয়ে জনচিত্ত রঞ্জন করে বুদ্ধিমান ব্যক্তি তাকেই বলেন রাগ।
অথবা যস্য শ্রাবণামাত্রেণ রজ্যন্তে সকলাঃ প্রজাঃ। সর্ব্বানুরঞ্জনাদ্ধেতোন্তেন রাগ ইতি স্মতঃ॥
উপরিউক্ত সংজ্ঞাগুলি ব্যাপকার্থে প্রয়োগ করা হয়েছে। কিন্তু প্রকৃতপক্ষে রাগ রচনায় কতকগুলি আবশ্যিক নিয়মকানুন আছে যার ব্যতিক্রম ঘটলে সেই রচনাকে ‘রাগ’ আখ্যা দেওয়া চলবে না, যেমন—
রাগের জাতি
কোনো রাগের আরোহী অবরোহী তে ব্যবহৃত স্বরের সংখ্যা অনুযায়ী রাগের যে শ্রেণীবিন্যাস করা হয় তাকেই রাগের জাতি বলা হয়। অর্থাৎ সব রাগেই যে সাতটি করে স্বর ব্যবহৃত হবে এমন নয়।কখনো কখনো কোন কোন রাগে ছয়টি আবার কোন কোন রাগে পাঁচটি স্বরও ব্যবহৃত হয়।জাতি প্রধানত তিন প্রকার।যথা: সম্পূর্ণ জাতি:সাতটি স্বরই ব্যবহৃত হয় এই রাগে। ষাড়ব জাতি :এই রাগে ছয়টি স্বর ব্যবহৃত হয়। ঔড়ব জাতি :এই রাগে পাঁচটি স্বর ব্যবহৃত হয়।
রাগের দশবিধ লক্ষণ
রাগ নির্ণয়ের সুবিধার জন্য প্রাচীন গ্রন্থাকারগণ রাগের দশবিধ লক্ষণ নির্দেশ করেছিলেন, যেমন— "গ্রহাংশৌ তারমন্দ্রৌ চ ন্যাসোহপন্যাস এব চ। অল্পত্বং চ বহুত্বং চ ষাড়বৌড়ৌবিতে॥"
অর্থাৎ গ্রহ, অংশ, তার, মন্দ্র, ন্যাস, অপন্যাস, অল্পত্ব, বহুত্ব, ষাড়বত্ব, এবং ঔড়বত্ব—এইগুলিই হচ্ছে রাগের দশ লক্ষণ। এই ১০টি লক্ষণের বিস্তৃত বিবরণ দেওয়া হল।
প্রকারভেদ
রাগ সঙ্গীতের চারটি প্রধান রীতি আছে। এগুলো হচ্ছে: ধ্রুপদ, খেয়াল, টপ্পা ও ঠুমরী। সঙ্গীতে রাগ সমাহার-
প্রারম্ভিক সকাল
রাগ কালিঙ্গড়া, রাগ যোগীয়া , রাগ রামকেলী , রাগ ভৈরব , রাগ গুনকলি
ঠাট : ভৈরব - রাগ ভৈরব
অতি প্রাচীন এই রাগটি ভৈরো, ভ্যায়রো, মালব, ভৈরব ইত্যাদি বিভিন্ন নামে পরিচিত।প্রাচীন হলেও বর্তমান প্রচলিত ভৈরবের সাথে আগের ভৈরবের কোন মিল নেই। এটি একটি ঠাট রাগ। রে,ধ কোমল- গাওয়ার সময় আন্দোলিত হয় এবং বিশেষ মহত্বপূর্ণ ভাবে ফুটে উঠে। ভৈরবী ঠাটের কোমল গ ও নি এর স্থলে শুদ্ধ গ নি ব্যবহার করলেই ভৈরব ঠাটের স্বর সপ্তক পাওয়া যায়। রাগটি প্রাত:কালীন সন্ধি প্রকাশ রাগ। ধৈবতের আন্দোলন কালে কোমল নি ঈষৎ প্রয়োগ হয় এবং রে স্বরটি অতি কোমল ও অবরোহে বেশি প্রাধান্য পায়। কুশলতার সাথে অবরোহ গতিতে কোমল নি ব্যবহার করা যায়। গম রে, ধ মপ, ধ মপ ধ নিসাঁ এই স্বর সংগতি মীড় যুক্ত হয়ে বেশি প্রয়োগ হয়। আরোহে সা রে গ ম/ন়ি সা গ ম/সা গ ম এ রকম বিভিন্ন ভাবে স্বর প্রয়োগ হয়ে থাকে। ম রে মীড় হলেও এর সাথে প রে সংযোগ হয়ে একটি বিশেষ রূপ ফুটে উঠে যা সঠিক তালিম প্রাপ্ত গায়ক গণের পক্ষেই কেবল গেয়ে দেখানো সম্ভব। ভৈরবের সমপ্রকৃতির রাগ হচ্ছে কলিংড়া এবং রামকেলী।
পরিচয়: রে ধ কোমল বাকী সব শুদ্ধ স্বর ব্যবহৃত হয়। রে ও ধ এর ব্যবহার শিখে নেয়ার মত একটি বিষয়। ঠাট:ভৈরব। জাতি: সম্পূর্ণ-সম্পূর্ণ।
আরোহ: সা রে গ ম প ধ নি সাঁ/সা গ ম ধ নি সাঁ। অবরোহ: সাঁ নি ধ প ম গ রে সা ।
চলন: গ ম ধ ধ প গ ম রে  রে সা পকড়: সা গ ম প ধ ধ প, ম গ ম রে সা। বাদী: ধ । সমবাদী: রে ।
অঙ্গ:উত্তরাঙ্গ । প্রকৃতি: শান্ত, গম্ভীর। ন্যাস স্বর: রে, ম, প ও ধ । সময়:দিবা প্রথম প্রহর (সাধারণত: সকাল ৫-৮ টা)।
সকাল
রাগ বিভাস, রাগ নট ভৈরব , রাগ আহির ভৈরব , রাগ তোড়ি , রাগ গুরজী তোড়ি , রাগ হিন্দোল , রাগ লীলাবতী , রাগ কোমল রিষাভ আশাবরী
বিলম্বিত সকাল
রাগ দেব গান্ধার, রাগ দেশকার , রাগ আলাহিয়া বিলাবল , রাগ আশাবরী , রাগ জৌনপুরী , রাগ দেশী , রাগ ভৈরবী , রাগ বিলাসখনি টোডি , রাগ ভুপাল টোডি , রাগ ললিত
ঠাট : বিলাবল - রাগ বিলাবল
রাগ বিলাবল, বিলাবল ঠাটের অর্ন্তগত একটি রাগ।এই রাগের বৈশিষ্ট্য এবং রুপ ঠাটের সঙ্গে বেশি মিল সম্পন্ন বলে রাগটি বিলাবলের ঠাট রাগ হিসেবে পরিচিত্। কথিত আছে হযরত বেলাল (র:) একটি বিশেষ সুরে আযান দিতেন এবং তার সেই সুরের প্রতিফলনকে ভিত্তি করেই বিলাবল রাগের সৃষ্টি ও নাম করন । এ রাগে সব শুদ্ধ স্বর ব্যবহৃত হয়। নিম্নে বিস্তারিত বর্ণনা দেওয়া হল:-
পরিচয়: সব স্বর শুদ্ধ ব্যবহৃত হয় এবং এর চলন বক্রগতি সম্পন্ন।এ রাগের সাথে কল্যাণ ঠাটের প্রচুর সাদৃশ্য থাকায় কখনো কখনো একে প্রাত:কালের কল্যাণও বলা হয়।এই রাগের আরোহে যখন মধ্যম বর্জিত হয় এবং অবরোহে অল্প মাত্রায় কোমল নিষাদ প্রযুক্ত হয়,তখন তাকে আলহিয়া বিলাবল বলা হয়,এই রাগটিই বেশি প্রচলিত।
দুপুর
রাগ গৌড় সারং, রাগ বৃন্দাবনী সারং , রাগ শুদ্ধ সারং
বিলম্বিত দুপুর
রাগ ভীমপলশ্রী
গোধূলী
রাগ মারওয়া, রাগ শ্রী , রাগ পূর্বী , রাগ বারওয়া , রাগ পটদীপ , রাগ মুলতানী , রাগ মধুবন্তী , রাগ ধানি
সন্ধ্যা
রাগ পুরিয়া, রাগ পুরিয়া কল্যাণ , রাগ পুরিয়া ধনশ্রী , রাগ শুদ্ধ কল্যাণ , রাগ ইমন , রাগ হামীর , রাগ হংসধ্বনি , রাগ পিলু , রাগ শ্যাম কল্যাণ , রাগ ইমন কল্যাণ , রাগ মেঘ , রাগ গৌরী , রাগ লক্ষ্মী কল্যাণ
ঠাট : কল্যাণ - রাগ ইমন
আলাউদ্দিন খিলজীর সভাসদ কবি ও দার্শনিক হযরত আমির খসরু এই রাগটির শ্রষ্টা। এই রাগে সাধারণত: সা স্বরটি বর্জন করে আরোহ গতিতে ন্ র গ এই ভাবে সরল গতিতে যাওয়া যায়। এছাড়াও মধ্যম সপ্তকের পঞ্চমকে বর্জন করে ক্ষ ধ ন, ক্ষ ধ র্স ন র্র র্স, ন র্র ন ধ ক্ষ গ এই সমস্ত স্বরসঙ্গতি বিশেষ বৈচিত্র আনয়ন করে।
পরিচয়: মা কড়ি এবং বাকি সব স্বর শুদ্ধ ব্যবহৃত হয় অর্থাৎ বিলাবলের শুদ্ধ মা এর পরিবর্তে কড়ি মা এর আগমন।এর চলন বক্রগতি সম্পন্ন।এ রাগের সাথে বিলাবল ঠাটের প্রচুর সাদৃশ্য আছে। এই রাগের সমপ্রকৃতির ইমন কল্যাণ নামে আরো একটি রাগ আছে যেখানে শুদ্ধ মধ্যম প্রয়োগ করা হয় এবং ইমন অপেক্ষা ঋষভ এর প্রাধান্যও এতে বেশি থাকে। তবে শুদ্ধ মধ্যম এর ব্যবহার গুরুর নিকট শিখেই প্রয়োগ করা উচিৎ, অন্যান্য স্বরের ব্যবহার ইমন এর মতই। সৌন্দর্য বা বৈচিত্র আনয়ন কল্পে প স্বরটিকে এড়িয়ে ব্যবহার করা হলেও মনে রাখতে হবে পা স্বরটি ইমন রাগে গুরুত্বপূর্ণ এবং এটি ন্যস স্বর।
রাগ শ্রী-কল্যান
শ্রী ও কল্যাণ —এই দুই পৃথক রাগের মিশ্রণে তৈরি হয়েছে শ্রী-কল্যাণ। মিশ্ররাগের নিয়ম অনুযায়ী শেষে যে রাগের নাম থাকে, রাগে তারই প্রাধান্য হয়। অর্থাৎ এক্ষেত্রে কল্যাণের প্রাধান্যই বেশি। কল্যাণ ঠাটের রাগ কল্যাণ। স্বরের বিচারে ইমনের খুব কাছাকাছি। ইমনে নিরেগ, কল্যাণে সারেগ —এই অঙ্গ ব্যবহার করা হয়। সন্ধের প্রসন্নতা এই রাগে স্পষ্ট। অন্যদিকে শ্রী রাগ বিকেল শেষ হয়ে সন্ধেয় প্রবেশের সময়কার রাগ। গোধূলির বিষণ্ণতা এই রাগে প্রকট। শ্রী শুনলে শূন্যতার অনুভূতি জাগে। এরই সঙ্গে যোগ হচ্ছে কল্যাণের প্রসন্নতা। এই দুইয়ে মিলে অপরূপ মাধুর্য শ্রীকল্যাণ রাগের মধ্যে। একই সঙ্গে দুরকম স্রোতের খেলা। কণ্ঠ ও যন্ত্র, দুই মাধ্যমেই এই রাগ শুনতে পাওয়া যায়. তবে কণ্ঠে শুনতেই বেশি ভালো লাগে.
বিলম্বিত সন্ধ্যা
রাগ বসন্ত, রাগ মিয়াঁ মালহার , রাগ তিলক কামোদ , রাগ কালী , রাগ হেমকল্যাণ , রাগ নট বিহাগ , রাগ ভূপালী , রাগ কেদার , রাগ কামোদ , রাগ ছায়ানট , রাগ খাম্বাজ , রাগ দেশ , রাগ জয়জয়ন্তী , রাগ রাগেশ্রী , রাগ যোগ , রাগ গৌড় মালহার , রাগ কাফি , রাগ রামদাসী মাল্ল্হার , রাগ বাহার , রাগ গড়া , রাগ সুরদাসী মাল্ল্হার , রাগ নন্দ , রাগ ঝিঁঝোটি , রাগ তিলং , রাগ গোরখ কল্যাণ , রাগ স্রোত , রাগ চাঁদনী কেদার , রাগ কলাবতী , রাগ গাবতী
ঠাট কাফী - রাগ কাফী
বেশকিছু জনপ্রিয় রাগের জন্মদাতা এই কাফি ঠাট। কর্ণাটকী সঙ্গীতে এই রাগটির নাম ‍খরহর প্রিয়া। কাফি রাগটি ঠাটের সাথে বেশি মিল সম্পন্ন বলে এটি ঠাট রাগ হিসেবে পরিচিত। ধ্রুপদ, ঠুমরি, ভজন ইত্যাদি এই রাগে বেশি শোনা যায়।
পরিচয়:    গা   নি কোমল এবং বাকী স্বর শুদ্ধ ব্যবহার হয়।আরোহে তীব্র গান্ধার ও নি সুকৌশলে বার বার ব্যবহৃত হয়।নিপুন গায়ক রাগ হানি না করেও কোমল ধৈবত ব্যবহার করে থাকেন। তবে মনে  রাখতে হবে এই স্বর গুলি রাগের নিয়মিত স্বর নয়।
ঠাট:            কাফি। জাতি:         সম্পূণ-সম্পূর্ণ। আরোহী:    স     র     জ্ঞ     ম     প     ধ      ণ     র্স । অবরোহী:  র্স     ণ     ধ      প     ম     জ্ঞ     র     স। বাদী স্বর:    পন্চম     (প)। সমবাদী:    ষড়জ     (স)।(কোন কোন গুনিজন গ এবং নি কে বাদী- সমবাদী মনে করেন)। চলন:         ণৃসমজ্ঞরস, সররজ্ঞ, রপ,মপ,ধপ, মপধমপ, জ্ঞ.. , র, স, সস রর জ্ঞজ্ঞ মম প ধমপ জ্ঞ.. র, স। পকড়:        সস রর জ্ঞজ্ঞ মম প। অঙ্গ:           উত্তরাংগ। সময়:         মধ্যরাত্রি (তবে কেউ কেউ মনে করেন সন্ধাবেলাও রাগটি গাওয়া যেতে পারে)।
রাগ ভৈরবী
এই রাগ ভৈরবী ঠাটের আশ্রয় রাগ বা তার উৎস ,ঠাট রাগ । রাগ ভৈরবী সংকীর্ণ শ্রেণীর ও সরলব্রক্রগতির নাতিচঞ্চলশান্ত প্রকৃতির ভক্তি ও শিঙ্গার রসাত্মক, দ্রুপধ ও ঠুমরী অঙ্গে প্রচলিত। ঠুমরী বা যে কোন হালকা অঙ্গের গানে ঠাটের ১২টি সুরই ব্যবহার করা হয় । ঠাটঃ ভৈরবী। জাতিঃ সম্পূর্ণ। আরোহী:    স    ঋ      জ্ঞ     ম     প     ধ      ণ     র্স । অবরোহী:  র্স     ণ     ধ      প     ম     জ্ঞ     ঋ    স। বাদী স্বর:    মধ্যম   (ম) মতান্তরে ধৈবত (ধ)। সমবাদী:    ষড়জ   (স) মতান্তরে গান্ধার (গ)
কেনিয়া
কেনিয়া পূর্ব আফ্রিকার একটি প্রজাতান্ত্রিক রাষ্ট্র এবং কমনওয়েলথ অভ নেশনসের সদস্য। কেনিয়া মালভূমি ও উঁচু পর্বতে পূর্ণ। এখানে বহু জাতির লোকের বাস। অতীতে এটি একটি ব্রিটিশ উপনিবেশ ছিল। ১৯৬৩ সালে এটি স্বাধীনতা লাভ করে এবং ১৯৬৪ সাল থেকে এটি একটি প্রজাতান্ত্রিক রাষ্ট্র হয়। কেনিয়ার উত্তরে সুদান ও ইথিওপিয়া, পূর্বে সোমালিয়া ও ভারত মহাসাগর, দক্ষিণে তানজানিয়া এবং পশ্চিমে ভিক্টোরিয়া হ্রদ ও উগান্ডা। নাইরোবি কেনিয়ার রাজধানী ও বৃহত্তম শহর।
ঔপনিবেশ যুগের ইতিহাস
কেনিয়ার এ জায়গাটির মূলত মালিক ছিলেন জাঞ্জিবারের সুলতান। কিন্তু ১৮৮৫ সালে জার্মান এ স্থানটি দখল করে নেয়।
ব্রিটিশ শাসন(১৮৮৮-১৯৬২)
১৮৮৮ সালে ব্রিটেনের ইস্ট আফ্রিকা কোম্পানী সেখানে এসে হাজির হয়। তখন তারা স্থানটি ব্রিটিশদের হাতে হস্তান্তর করতে বাধ্য হয়। বিংশ শতাব্দীর শুরুর দিকে শ্বেতাঙ্গরা এখানে আসতে শুরু করে। তারা এখানকার জমিতে কফি ও চা উৎপাদন করে বেশ ধনী হয়ে উঠে। ১৯৩০ সালের দিকে সেখানে আসে ৩০ হাজার শ্বেতাঙ্গ। দেশটির বাজার অর্থনীতিতে অবদান রাখার সুবাদে তারা দেশটির রাজনীতিতেও বেশ শক্তিশালী অবস্থান লাভ করে। এ অঞ্চলটি তখন ছিল মূলত কিকুয়ু আদিবাসীদের অধীনে। তবে জমির প্রতি তাদের কোনো দাবী ছিল না। তারা ভূমিহীন কৃষকের মতোই জীবন নির্বাহ করতো। তাদের এ সামান্য স্বার্থও বিঘ্নিত করার জন্য শ্বেতাঙ্গরা কফি চাষ নিষিদ্ধ করে এবং নির্যাতনমূলক বেশ কিছু কর আরোপ করে। ১৯৫০ সালে দেশটির শ্বেতাঙ্গদের সংখ্যা গিয়ে পৌঁছায় ৮০ হাজারে।
মাউ মাউ বিদ্রোহ
কিকুউউ সম্প্রদায় গরিষ্ঠ ,মাউ মাউ বিপ্লবে কিম্বা, মেরু, এমবু এবং মাশাই সম্প্রদায়ের একাংশে সংগঠিত হয় ,যারা কেনিয়াতে সাদা ইউরোপীয় উপনিবেশবাদীদের বিরুদ্ধে লড়াই করেছিল। ম’ ম’ গোষ্ঠী ইংরেজ শাসনের বিরুদ্ধে বিদ্রোহ করায় ১৯৫২ থেকে ১৯৫৯ সালের ডিসেম্বর পর্যন্ত কেনিয়াতে জরুরি অবস্থা বহাল থাকে। ১৯৫৬ সালের ২১শে অক্টোবর, দীর্ঘমেয়াদী জরুরি অবস্থা এবং বিদ্রোহী নেতা গ্রেফতার মাউ মাউ বিদ্রোহকে পরাজয় এনে দেয়।